OBH 3610/1997.
Az állampolgári jogok országgyűlési biztosának jelentése
Ügyintéző: Dr. Zsiga Jánosné
Az eljárás megindulása

N.I. szegedi lakos Hivatalunknál előterjesztett beadványában a Szegedi Rendőrkapitányságon dr. R.L. ellen tett feljelentése nyomán indult eljárással kapcsolatos mulasztásként elsősorban az ügyről való tájékoztatásának hiányát sérelmezi.

Mivel az adott esetben felmerült az Alkotmány 2. § (1) bekezdésében deklarált jogállamiságból fakadó jogbiztonság követelményével összefüggésben a 8. § (1) bekezdésében rögzített alapvető jog sérelme, vizsgálatot rendeltem el.

A tényállás és a vizsgálat megállapításai

1996. április 16. napján a Szegedi Rendőrkapitányságnál közokirathamisítás bűntette miatt feljelentést tett dr. R.L. ellen.

A Szegedi Rendőrkapitányság az ügyben indított nyomozást az 1996. november 08. napján kelt 2120/1996. számú határozatával a Be. 139. § (1) bek. b.) pontjának első fordulata alapján - bűncselekmény elkövetése megállapíthatóságának hiányában - megszüntette.
Minthogy a szóban lévő nyomozási iratok adatai szerint a nyomozást megszüntető határozatnak a Be. 140. §-a (2) bekezdése szerinti közlésére nem került sor, ügyészi vizsgálat lefolytatását kértem.

A Csongrád Megyei Főügyészség által 1.B.190/1997. számon lefolytatott vizsgálat eredményeként megállapították, hogy a nyomozó hatóságnak az ügyben eljáró tagja a nyomozás megszüntetéséről szóló határozatnak a Be. 140 § (2) bekezdése szerinti érdekelt - köztük a feljelentő - részére történő kézbesítését elmulasztotta. Ennek folytán a panaszos a Be. 148. §-a (1) bekezdésében biztosított jogával sem élhetett. 

Az elrendelt fegyelmi eljárás folyamán a mulasztást elkövető Mogyorós Attila r. százados a felelősségét elismerte, vele szemben a fegyelmi jogkör gyakorlója feddés fegyelmi fenyítést alkalmazott. Egyidejűleg intézkedés történt a határozat pótlólagos kézbesítésére.

A fentebb kifejtettek alapján megállapítottam, hogy a Szegedi Rendőrkapitányság említett mulasztása az Alkotmány 2. § (1) bekezdésében írt jogállamiság és jogbiztonság elvének megsértése miatt alkotmányos visszásságot okozott.
Minthogy azonban az ezen visszásság okozta sérelem orvoslása érdekében a vizsgálatot lefolytató ügyészi szerv megtette a szükséges intézkedéseket, így az országgyűlési biztos számára az 1993. évi LIX. törvény 20. § (1) bekezdésében biztosított ajánlás megtételétől eltekintettem.

Budapest, 1997. november 17.

Gönczöl Katalin